寄蔡伯世李良宇
作者：呂本中
朝代：宋

paragraphs: 兩君羈旅宦西蜀，我亦江南住僧屋。
想像平生肺腑親，晴天何處飛黄鵠。
庾郎故是豐年玉，道兒更是見不足。
藜羮脱粟有餘味，富貴薰天果非福。
死生契闊今誰在，往事悠悠陵谷改。
他年乘興下瞿塘，見我衰顔莫驚怪。
别尋好語和君詩，償盡平生難韻債。
掃除壁土更焚香，下酒如今有鮭菜。